Dit volg op 'n openbare versoek op Namibiese sosiale media dat verbruikers die reuse- Suid Afrikaanse kettingwinkel boikot.
Dié reaksie is teen Shoprite, deel van die Checkers-groep, se besluit om 93 werknemers te dagvaar vir die onkoste van 'n onwettige staking in 2015 waaraan hulle deelgeneem het, asook vir die koste van die dissiplinêre aksie teen die werknemers. Shoprite eis meer as N$4,5 miljoen van die werkers. Dit terwyl al die werkers ook hul werk kan verloor.
Die dissiplinêre verhore is pas voltooi, maar volgens prokureur Samuel Philander, wat Shoprite aangestel het om die aksie die lei, mag dit nog maande neem voordat hy sy finale bevinding maak, sê werkers. Hulle ”hoop nog vir die beste” en dat hulle nie hul werk kwyt is nie.
Van die werkers, wat anoniem met Republikein gepraat het, sê hulle “sal nooit weer aan 'n staking deelneem nie, nooit weer 'n vakbond glo nie, en ook nie hulp by die ministerie van arbeid soek nie, omdat dit nie help nie”.
Hy sê die ministerie is diep teleurgestel deur die Checkers-groep van maatskappye en veral die bestuur van Shoprite in Namibië.
“Ná hierdie aksie deur die Checkers-groep word verwag dat Shoprite 'n wyse keuse sal maak deur óf te verander óf die land te verlaat, aangesien dit streeks- en kontinentale implikasies vir sy handelsmerk en etiese sakemodel sal hê.”